የኢቦላ ቫይረስ ዳግም በመቀስቀሱ ኢትዮጵያ ጠንካራ የቁጥጥር ስርዓት መዘርጋቷ ተገለፀ
የኢቦላ ቫይረስ ዳግም በመቀስቀሱ ኢትዮጵያ በአውሮፕላን ማረፊያዎችና ድንበሮች ላይ ጠንካራ የቁጥጥር ሥርዓት መዘርጋቷን የኢፌዴሪ ጤና ጥበቃ ሚኒስቴር አስታወቀ።በዴሞክራቲክ ሪፐብሊክ ኮንጎ ዳግም የተከሰተው ኢቦላ ቫይረስን መነሻ በማድረግ በሽታውን አስቀድሞ ለመካላከልና ለመቆጣጠር የሚያስችሉ የቅድመ ዝግጅት ስራዎች በተደራጀ መልኩ እየተሰሩ መሆኑንም ሚኒስቴሩ አስታውቋል።በሽታው ድንበር ዘለልና በከፍተኛ ደረጃ በወረርሽን መልክ የሚዛመት በመሆኑ ኢትዮጵያ ቀደም ሲል የነበራትን ልምድ ተጠቅማ ሁሉንም ባለድርሻ አካላት ያካተት ከፍተኛ ግብረ ሃይል በብሔራዊ ደረጃ መደረጃቱንም ተገልጿል።በብሔራዊ ደረጃ የተቋቋመው ግብረ ሃይልም በተመሳሳይ አደረጃጀት በክልልች ላይ ተዋቅሮ ስራ እንደሚጀምር ነው ሚኒስቴሩ ያስታወቀው።የጤና ጥበቃ ሚኒስቴርም በሽታው ሊከሰትባቸው ይችላሉ ተብለው የሚገመቱትን ቦታዎች በመለየት የበሽታው የቅኝት ሥርዓት በማጠናከር አስፈላጊውን ቅድመ ዝግጅት በማድረግ ላይ እንደሚገኝ ገልጿል።በዚህም መሰረት በዓለም አቀፍ ኤርፖርቶችና በዋና ዋና የድንበር በሮች ላይ ጠንካራ የቁጥጥር ሥርዓት መዘርጋቱን አስታውቋል።ለቅድመ ዝግጅት እንዲረዱም ጤና ጣቢያዎች በሰው ሀይልና በግብዓት እንዲደራጁ መደረጉን ነው ሚኒስቴሩ የገለፀው።ከትናነት በስተያም  የጤና ጥበቃ ሚኒስተሩ ዶክተር አሚር አማን ከኢትዮጵያ የህብረተሰብ ጤና ኢንስቲቱዩት፣ ከኢትዮጵያ የምግብ፣ የመድኃኒትና የጤና ክብካቤ አስተዳደርና ቁጥጥር ባለስልጣን እንዲሁም ከሚኒስቴር መስርያ ቤቱ አመራሮች ጋር አጠቃላይ የቅድመ ዝግጅት ስራውን በጽህፈት ቤታቸው መገምገማቸውን ከሚኒስቴሩ ያገኘነው መረጃ ያመለክታል።ከዓለም ጤና ድርጅት በተገኘው መረጃ መሠረት እና ከተለያዩ መገናኛ ብዙሃን መገንዘብ እንደተቻለው በዴሞክራቲክ ሪፕብሊክ ኮንጎ ቢኮሮ በሚባል አካባቢ የኢቦላ ቫይረስ መከሰቱን የአገሪቱ መንግስት አስታውቋል።የሀገሪቱ ጤና ጥበቃ ሚኒስቴር ለዓለም ጤና ድርጅት እንዳስታወቀው ባለፉት 5 ሳምንታት 21 በበሽታው ከተጠረጠሩ ህሙማን መካከል 18 ሰዎች ህይወታቸው አልፏል።
የበሽታው ምልክት ከታየባቸው አምስት ሰዎች መካከል ናሙና ተወስዶ ሁለቱ የኢቦላ ቫይረስ እንደተገኘባቸው በላብራቶሪ ተረጋግጧል።(አፍቢሲ)